विपक्षी एकता के सामने दो यक्ष प्रश्न हैं। एक, उनका नेता कौन होगा? इस मामले में एक अनार सौ बीमार वाली स्थिति है। विपक्षी नेतृत्व के सबसे बड़े दावेदार राहुल गांधी हैं। सबसे बड़ी और राष्ट्रीय पार्टी होने के नाते उनका दावा स्वाभाविक है। पर पेंच यह है कि राष्ट्रीय जनता दल के अलावा कोई विपक्षी पार्टी इस मुद्दे पर अपने पत्ते खोलने को तैयार नहीं है। राहुल के नेतृत्व के मुद्दे पर विपक्षी दल असहज हैं। वे सार्वजनिक रूप से कांग्रेस का दावा खारिज नहीं करना चाहते लेकिन निजी बातचीत में राहुल का नेतृत्व स्वीकार करने को तैयार नहीं दिखते। राहुल गांधी के नेतृत्व की सबसे बड़ी विरोधी हैं ममता बनर्जी। पिछले दिनों वे दिल्ली आर्इं। तीन दिन रुकीं और सारे विपक्षी नेताओं यहां तक कि यशवंत सिन्हा से भी मिलीं लेकिन राहुल गांधी से नहीं मिलीं। अब नेतृत्व के यक्ष प्रश्न के अंदर से ही एक और प्रश्न उठ रहा है कि क्या कांग्रेस विपक्षी एकता की खातिर गठबंधन का नेतृत्व छोड़ने के लिए तैयार है? इस सवाल के जवाब को टालने के लिए ही कांग्रेस कह रही है कि यह मुद्दा चुनाव बाद हल हो जाएगा।